作者：郑熏初
词牌/韵律：一萼红

paragraphs: 忆燕台。
正倚帘吹絮，小立望郎来。
擫管调丝，涂妆绾髻，密意曾托蜂媒。
空恁误、湔裙暗约，最无奈、好梦易惊回。
想见而今，浅颦双翠，沁破妆梅。
沈带悄然宽尽，恨年时行处，红糁苍苔。
前事重寻，幽欢难偶，钿合空委鸾钗。
这一点、相思清泪，做心下、烦恼几时灰。
数叠蛮笺怨歌，忍对花裁。